<QUEST VERSION="2"><TI><TI-INTRO>Vprašanje za ustni odgovor <QREF QID="O-2011-000232">O-000232/2011</QREF></TI-INTRO><TI-DEST>za <INST TYPE="CS">Svet</INST></TI-DEST><TI-RULES-EP>Člen 115 poslovnika</TI-RULES-EP><TI-AUTHOR><PERSON ID="4385">Hélène Flautre</PERSON>, <PERSON ID="96815">Judith Sargentini</PERSON>, <PERSON ID="96821">Rui Tavares</PERSON>, <PERSON ID="96734">Franziska Keller</PERSON>, <PERSON ID="28409">Raül Romeva i Rueda</PERSON><BRK/>v imenu skupine <GRPOL GRPOLID="1107">Verts/ALE</GRPOL></TI-AUTHOR></TI><OBJECT OBJID="OBJ000232">Zadeva: Tveganje smrtne kazni v ZDA za žrtve izrednih izročitev in skrivnih zaporov CIE na Poljskem</OBJECT><CONTENT><PARA>Abd al Rahim al Naširi, ki je že devet let v ameriškem priporu, sedaj pa ga pridržujejo v zaporu Guantanamo, trenutno trepeta za svoje življenje, saj bi mu utegnilo ameriško vojaško sodišče dosoditi smrtno kazen. Izjavil je, da so ga v letih 2002 in 2003 pridržali in mučili v skrivnem zaporu CIE na Poljskem, katerega domnevni obstoj je naveden tudi v Martyjevem in Favovem poročilu. Poljski državni tožilec je 27. oktobra 2010, podobno kot za Abu Zubajdo 20. januarja 2011, uradno priznal, da je al Naširi žrtev poljske preiskave skrivnih zaporov CIE. Al Naširi se je 10. maja 2011 pritožil na Evropsko sodišče za človekove pravice in zahteval, da sodišče poljski vladi naroči, naj posreduje pri ameriških oblasteh ter poskusi preprečiti, da bi tožilstvo pred vojaškim sodiščem zahtevalo smrtno kazen. Poljske oblasti so 24. maja tožilca Jerzyja Mierzewskega odstavile s primera domnevnega mučenja al Naširija in Abu Zubajde in se pri tem sklicevale na upravno reorganizacijo, njegovega neposrednega nadrejenega Roberta Majewskega pa odpustile. Mediji so poročali, da so razmišljali o tem, da bi tožili člane takratne vlade, vključno z nekdanjim predsednikom vlade Leszekom Millerjem in nekdanjim predsednikom države Aleksandrom Kwasniewskim, saj naj bi kršila poljsko ustavo, zatiskala oči ob nezakonitem zapiranju številnih oseb ter sodelovala pri zločinih zoper človeštvo. Poljske oblasti so 3. junija sprožile preiskavo medijev zaradi izdaje državnih skrivnosti. Mediji so 18. junija poročali, da takratni predsednik Kwasniewski naj ne bi bil seznanjen z obstojem zaporov CIE in da jih je, potem ko jih je odkril, ukazal zapreti. Poročali so tudi, da tožilci nadaljujejo preiskavo, med drugim tudi zoper Kalida Šejka Mohameda.</PARA><PARA>Ali je Svet seznanjen z navedenimi dejstvi? S katerimi dejanji je izrazil, da EU v primeru al Naširija nasprotuje smrtni kazni? Ali se strinja s tem, da bi morala EU pritisniti na poljske oblasti in zahtevati skupno posredovanje, da bi vse posameznike zaščitili pred smrtno kaznijo, mučenjem, samovoljnim pridržanjem in prisilnim izginotjem, med drugim tako, da bi preprečili blokado preiskav domnevnih kršitev človekovih pravic in odgovorne privedli pred sodišče? Kako Svet zagotavlja, da se bo v Evropi dosegla pravica v primeru žrtev izrednih izročitev in programov skrivnega pridržanja CIE na Poljskem in v drugih državah članicah, tudi Romuniji in Litvi?</PARA></CONTENT></QUEST>